1   Missa Beatae Mariae cum duobus ministris et cum *Gloria in excelsis* secundum tempus, et in praefatione videlicet : *Et te in veneratione*, et sine genuflexione in omnibus sabbatis omnino vacantibus celebretur, omissis collectis usitatis in conventu. In diebus vero Septuagesimae, dicitur tractus : *Gaude Maria* ; in diebus Resurrectionis duo *Alleluia* ; hoc praeviso ut propter hoc missa pro defunctis nullatenus dimittatur. Abbas autem in vigilia Assumptionis B. Mariae celebret in conventu. In omnibus vero sabbatis, monachi qui privatim celebrare voluerint, secundum tempus *Gloria in excelsis* dicunt cum praefatione. 2   Committitur patribus abbatibus ut in filiabus suis secundum modum et qualitatem possessionum ordinent, auctoritate Capituli, de numero personarum. 3   Praecipitur de conversis qui passim et de consuetudine frangunt silentium, et correpti negligunt emendare, ut in familiares redigantur, et anni 1220 teneatur sententia. 4   Abbates quibus causae Ordinis committuntur, habeant auctoritate Capituli generalis omnem potestatem coercendi tam in capite quam in membris, praeter depositionem abbatum et excommunicationem personarum, et generale interdictum ecclesiae. 5   Indulgetur a Capitulo ut liceat abbatibus absolvere hospites apud se commorantes, si excommunicationem incurrerint, in illis dumtaxat casibus in quibus licet Ordini absolvere. 6   Monachus aut conversus qui scienter in mensa fregerit silentium uno die sit in pane et aqua, et proximo capitulo verberetur. 7   Antiphona *Salve Regina* cum collectis consuetis dicatur a singulis. Dicatur etiam *Verba mea*, et *Pater noster*, et *Ave Maria*, pro domino Papa et domino Portuensi. 8   Monachi vel conversi fugitivi usque tertio iuxta Regulam recipiantur. Praecipitur autem, auctoritate Capituli generalis, ne ulterius admittantur. Quod si quis abbas contra hoc facere praesumpserit, omni sexta feria sit in pane et aqua usque ad sequens Capitulum generale et in sequenti Capitulo veniam inde petat.  9   Qui autem de sodomitico vitio convictus fuerit, aut publice confessus, expellatur de Ordine, numquam in Ordine denuo recipiendus. 10   Monachus vel conversus qui cum furto recesserit, seu in proprietate aut in furto deprehensus fuerit, ultimus omnium quos invenerit semper erit, et omni sexta feria per annum sit in pane et aqua, et quadraginta diebus grossiori pane vescatur. Conversus autem in terra comedat per eosdem dies, et in claustro sedeat non locuturus nisi de confessione et cum abbate vel cum eo qui tenet conventum, et omnibus horis canonicis intersit, et omnibus capitulis per annum quibus intererit, verberetur. Monachus autem singulis capitulis per quadraginta dies in capitulo verberetur. Abbas vero secundum modum culpae manum suam poterit aggravare. Taxatio furti penes abbatem sit. Abbas, prior, aut qui conventum tenuerit, si huius sententiae esset negligens executor, omni sexta feria usque ad sequens Capitulum sit in pane et aqua. Abbas vero in sequenti Capitulo veniam inde petat. 11   Sacerdotes fugitivi qui in saeculo celebrare praesumpserint, cum reversi fuerint, tamdiu abstineant a celebrando quamdiu celebraverint in saeculo, et omni sexta feria per annum sint in pane et aqua, et unam in ipsa die in capitulo accipiant disciplinam. Abbas vero secundum modum culpae, vel merita personae, manum suam poterit aggravare, et sic fiat ut de cetero non oporteat super hoc Capitulum onerari. 12   Visitatores una tantum pitantia sint contenti, exceptis ovis, caseo et butiro. 13   Praecipitur ut privatis diebus monachi hebdomadarii coquinae intersint missae, nisi necessitas aliter exegerit, et illa necessitas ostendatur priori. 14  Praecipitur ut *Gloria in excelsis* cum *Kyrie eleison* solemniter dicatur in conventu in missa de Spiritu Sancto, in vigilia Sanctae Crucis apud Cistercium, sicut dominicis diebus.  15  Commemoratio de So Aegidio fiat ante commemorationem S. Prisci, et missa de ipso in conventu canitur, sicut notatur in Graduali de Bo* Benedicto.  16  Fratribus Calatravae conceditur ut in ecclesia et in aliis locis nobiscum intrent cum cucullis tamen, excepto capitulo et refectorio, clerici inter clericos, magistri inter sacerdotes, laici inter monachos et novitios ; et in infirmitorio separati a nostris, ad benedictiones sicut monachi Ordinis tam in eundo quam in redeundo accedant.  17  Prohibetur ne in vecturis in grangiis et abbatiis laborent diebus dominicis et festis quibus conversi non laborant, nisi in victualibus deferendis, et ecclesiis construendis. Quicumque vero abbas, prior, cellerarius, contra hanc constitutionem fecerit laborare, nisi propter grandem necessitatem, toties sit in pane et aqua.  18  Abbas de Salzeda qui commodavit conversum cuidam nobili matronae ad cohabitandum, sex diebus sit in levi culpa, duobus eorum in pane et aqua, et conversus revocetur. Abbas S. Joannis de Tarouca hoc ei nuntiet.  19  Abbas Longae villae de quo multa nobis dicta sunt, infra Natale Domini Cistercium se praesentet, et stet ad arbitrium Cisterciensis. Abbas Bonifontis hoc ei denuntiet.  20  Abbas Prulliaci qui non observavit modum in depositione abbatis Sacri Portus sex diebus sit in levi culpa, duobus eorum in pane et aqua, et quadraginta extra stallum abbatis permaneat, et quotiens aliquis abbas fuerit deponendus et amovendus, fiat sub testimonio duorum vel trium abbatum, et in Capitulo si poterit convenienter interesse.  21  Abbatiae in Hibernia quae conventum non habent, nec habere possunt, per patres abbates vel in grangias redigantur, vel infra sequens Capitulum penitus deleantur. Qui si huius mandati tepidi executores extiterint, a sancto Pascha usque ad sequens Capitulum omni sexta feria sint in pane et aqua, et extra stallum.  22  Correctio Mellifontis committitur abbati Claraevallis, qui personas religiosas per quas Ordo possit in partibus illis reformari, in domo praedicta substituere auctoritate Capituli procuret.  23  Abbates Angliae qui sententiam Capituli generalis de stabulis equorum in abbatiis revocandis non observaverunt, sex diebus sint in levi culpa, duobus eorum in pane et aqua, et infra sequens Capitulum emendetur.  24  Monacho Clarimarisci qui in habitu saeculari eadem die subdiaconatum et diaconatum suscepit, iniuncta sibi poenitentia ab abbate suo competenti et peracta, de licentia Capituli generalis conceditur celebrare.  25  Patres abbates qui nec per se, nec per alios hoc anno filias suas in terra Albigensium visitaverunt, tribus diebus sint in levi culpa.  26  Abbas de Bardonis qui in visitatione filii sui mulum accepit, et de quo in aliis Capitulis multa fuerunt dicta et probata, Morimundo se praesentet, et stet ad arbitrium Morimundensis.  27  De abbate Bonae Cumbae qui minus ordinate locutus est subpriori Cistercii, duabus sextis feriis sit in pane et aqua.  28  De eo quod episcopus Firenensis conqueritur de abbate Dieroto in Hybernia quod excommunicatos ad sepulturam receperit, committitur abbati Claraevallis qui de hoc diligenter inquirat, et si ita invenerit, auctoritate Capituli generalis corrigat prout viderit expedire, et quod inde, etc.  29  Causa abbatis de Dalona contra abbatem Petrosae, interim committitur abbatibus de Obezina, de Boscanio et de Albis petris, ut secundum retractata procedant, et infra proximum Pentecostes causam istam studeant terminare, et quod inde, etc.  30  Iniungitur abbati Prulliaci ut de facto cellerarii de Varennis diligenter inquirat, et si invenerit quod manum miserit in abbatem, pedes mittatur ad Dominum Papam absolvendum, et postea ad domum aliam transmittatur, in qua poenam conspiratorum sustineat, numquam ad domum propriam reversurus nisi per Capitulum generale. Qui autem in hoc facto favorem, consilium, et auxilium praebuerint eidem, ad domum aliam mittantur et prout meruerint puniantur.  31  Abbas de Escharliis qui negavit utrem vini abbati graviter infirmanti, tribus diebus sit in levi culpa, uno eorum in pane et aqua.  32  De illo qui fuit prior de Sancto Joanne de Tarauca, cum a domo propria sit expulsus, discurrit per Hispaniam in habitu, habens mulum in proprietate, praecipitur abbatibus et prioribus ut quicumque eum invenerit, auferat ei habitum et mulum, et pro excommunicato habeatur quoadusque satisfactioni debitae humiliter se supponat ; sed et de universis exordinatis discurrentibus eadem sententia teneatur.  33  Auctoritate Capituli generalis iniungitur abbatibus S. Joannis de Tarauca et de Horta, assumpto secum tertio quemcumque voluerint, Ordinis zelatore, ut visitent filias et neptes Claraevallis et Morimundi, utriusque scilicet generationis, et digne corrigant quae invenerint corrigenda, et quae per se corrigere in Hispania non potuerint, sequenti Capitulo referant.  34  Prohibetur ne venientibus aut redeuntibus abbatibus a Capitulo generali in Longo vado, et grangia Fontineti, *scilicet* Ostormiar, pisces ad comedendum ministrentur, exceptis sepiis et granetiis. Monachus et conversus qui abbatibus a Capitulo redeuntibus perturbationem fecerunt non modicam in grangia supradicta, praecipitur ut monachus missus ad domum de Carleis, inde mittatur ad Curiam non nisi per generale Capitulum revocandus ; conversus etiam non nisi per generale Capitulum revocetur.  35  Auctoritate Capituli praecipitur ut abbates ad Capitulum venientes in quatuor primas filias, non nisi cum duobus equis veniant, exceptis illis quibus a Capitulo generali aliter est concessum. Qui aliter praesumpserit, veniam inde petat in Capitulo.  36  Abbates etiam qui domui Claraevallis in debitis tenentur obligati, a Divione vel a Claravalle non recedant, nisi prius abbati eiusdem domus vel cellerario satisfecerint competenter.  37  Domino Papae scribatur de eo quod episcopi et clerici exigunt a nobis professionem non addito : *salvo ordine nostro*, et quod aliter profitentes per excommunicationem familiarium suorum et operariorum coerceant, et quod episcopi quidam repetant a nobis oblationes quae offeruntur in exequiis eorum qui in fine sepeliuntur apud nos, et de hoc quod dicunt ad se pertinere de iure monachos nostros in suis dioecesibus ad confessionem et absolutionem commorantes recipere, quod apud nos est hactenus inauditum, et pro aliis prout domino Cistercii viderit expedire.  38  Praecipitur ut quoties recurritur ad Capitulum generale, de ipso Capitulo duo vel tres eligantur viri boni et discreti, qui causas terminent quae ad Capitulum deferuntur. Quod si quae questio fuerit quae merito desideret audientiam Capituli generalis, ad ipsum Capitulum referatur. Duo nihilominus eligantur qui litteras omnes diligenter inspiciant, et mentem ipsarum a tergo scribentes sub brevitate perstringant, nisi forte aliquae fuerint quae pro mittentis reverentia in omnium vero audientia debeant recitari.  39  Praecipitur abbati Grandis Sylvae ut in domo Candelii filia sua quae per annum caruit abbate, infra Natale Domini abbatem secundum formam Ordinis, studeat nuntiare. Abbas de Carlecio hoc ei denuntiet.  40  Abbas Sancti Martini de Viterbio qui debuit renuntiare Capitulo de petitione Capituli ad Dominum Papam sibi commissa, et non renuntiavit, tribus diebus sit in levi culpa, uno eorum in pane et aqua Abbas Casemarii hoc ei denuntiet.  41  Praecipitur auctoritate Capituli generalis abbatibus Sancti Michaelis de Reata et Sanctae Mariae de Arbona ut accedant ad locum Sancti Leonardi qui offertur fratribus Sancti Bartholomei ad transferendam illuc abbatiam, qui loco diligenter inspecto, si idoneus fuerit et sufficiens, secundum quod viderint expedire faciant, non expectato Capitulo generali.  42  Praecipitur ut ad abbatiam de Surio abbates Trium Fontium et de Altofonte personaliter accedant, et diligenter inquirant utrum abbas, nomine Haymo, ordinate in praesentia duorum vel trium abbatum fuerit destitutus, nec ne. Quod si aliter invenerint, auctoritate Capituli generalis restituant contra ordinem destitutum.  43  Causa abbatis de Chirchestede de abbatia de Sancto Laurentio auctoritate Capituli generalis committitur abbatibus de Suinesheved, de Boylei et de Ponte Roberti, iudicio vel compositione terminanda, et quod factum fuerit, etc.  44  Causa abbatis Frigidimontis et abbatis Fulcardimontis committitur auctoritate Capituli generalis abbatibus de Bello becco, de Prato et de Mortuo mari, iudicio aut compositione terminanda infra proximum Pentecostes, et quod factum, etc.  45  Causa abbatum de Saviniaco et de Bochian committitur abbatibus de Eleemosyna, de Curia Dei, de Valle Richerii compositione terminanda infra proximum Pentecostes, et quod factum, etc.  46  Causa abbatis de Scala Dei committitur abbatibus de Populeto, de Horta, et de Petra, qui diligenter inquirant utrum sit verum quod dicitur de eo, videlicet, quod quando visitat filias suas, nimiam facit moram in illis, et cum multis equitaturis, et recedens accepit denarios pro expensis ; et quod de iis quae proposita sunt contra filium abbatem quando visitabat, nihil emendavit, sed statuit et posuit in charta sua : quod si quis de cetero faceret mentionem conspiratorum sententiae per omnia subiaceret. Quod si ita invenerint, in instanti deponant eum auctoritate Capituli generalis, et quod inde de cetero, etc.  47  Querela abbatum de Carleum et de Tinterna committitur abbatibus de Bildoas et de Blancha landa, auctoritate Capituli generalis compositione vel iudicio terminanda, et quod inde, etc.  48  Petitio Dominae Blanchae venerabilis comitissae Campaniae de abbatia monialium construenda ita exauditur, ut duo abbates, *scilicet* de Vacellis et de Prato mittantur, qui locum diligenter inspiciant, et si viderint locum illum competentem, idoneum Ordini, indemnem et possessionibus sufficientem, abbati Claraevallis renuntient, in cuius potestate sit, auctoritate Capituli generalis, secundum quod audierit, infirmare vel confirmare, ita tamen quod includantur.  49  Petitio abbatum de facienda solemnitate S. Othonis, sicut in festivitate S. Ambrosii, illis domibus quas fundavit, exauditur.  50  Petitio abbatum Angliae de facienda solemnitate Edmundi, regis et martyris, ita exauditur ut eius festivitas in domibus Ordinis per Angliam, sicut de uno martyre celebretur cum duodecim lectionibus, collecta : *Esto Domine.*  51  Petitio abbatum Angliae de solemnitate S. Hugonis quondam Lincolniensis episcopi facienda sicut in festivitate S. Gregorii, ita exauditur ut in domibus Ordinis nostri in eadem dioecesi constitutis, cum duodecim lectionibus et una missa in conventu celebratur.  52  Petitio abbatis Ursicampi de solemnitate beati Eligii in domo sua solemniter facienda, videlicet sicut de beato Nicolao, exauditur.  53  Petitio nobilis viri Joannis de Menemue, de construenda abbatia, hoc modo exauditur, quod mittantur tres abbates videlicet de Bilduas, de Bordesia, et de Brueria, qui diligenter inspiciant si locus idoneus sit ad fundendam abbatiam, si sufficientes habeat possessiones, si possit aedificari sine indemnitate aliarum abbatiarum, et quod invenerint, etc.  54  Petitio archidiaconi de Braccan de construenda nova abbatia hoc modo exauditur, quod mittantur tres abbates, videlicet de Alcubatia, de Seytia et de So* Petro aquilano qui diligenter inspiciant si locus idoneus sit ad fundendam abbatiam, si sufficientes habeat possessiones, si possit aedificari sine indemnitate aliarum abbatiarum, et quod invenerint inde, etc.  55  Petitio Domini Ambianensis de incorporanda abbatia de Pantemont admittitur, licet praeceptum fuerit in Capitulo generali ne aliqua incorporetur ulterius ; sed idem Capitulum iudicat dispensandum maxime cum venerabilis pater Conradus tunc Cisterciensis abbas, nunc Portuensis et S. Rufinae episcopus de incorporanda dicta abbatia domino electo Belvacensi promiserit.  56  Abbas de Bongard, de quo multa dicuntur quae non sunt ad praesens recitatione digna, deponitur in instanti.  57  Abbas de Surio qui contra formam Ordinis de Choro-Benedicti, de sorore in sororem fuit translatus, deponitur in instanti. Abbas de Valle Dei hoc ei denuntiet.  58  De abbate Carrazeti, de quo dicitur quod ante promotionem suam conspirator fuerit manifestus, et quod abbatem suum diffamaverit coram rege, obiiciens ei quod mediante pecunia obtinuerit abbatiam, et quod domum suam subtrahere nitatur Ordini et multa alia dicuntur, committitur abbati S. Joannis de Tarouca, qui assumptis secum abbatibus quos duxerit assumendos, diligenter de supradictis inquirant, et si ita invenerint, auctoritate Capituli generalis ipsum in instanti deponant, et alium iuxta formam Ordinis instituant, non expectato Capitulo generali.  59  Abbas Vallis Bonae qui mulum dedit in visitatione et qui psalmum *Deus laudem meam*, et alias imprecationes solemnes contra adversarium suum in conventu fieri iussit, et hoc negavit in Capitulo, cum inde nihilominus sit convictus, deponitur in instanti.  60  De abbate de Ardurello de quo dicitur quod frater eius est prior, et nepos eius cellerarius, et non habet fratrem aliquem obedientiarium qui non sit de cognatione sua, et dicitur quod tradidit priori viginti quinque libras, qui reliquit ordinem et ivit ad scholas et modo reversus est, et factus est prior ; et isti dilapidant bona domus illius, comedendo carnes et pisces bonos, cum non sint infirmi, et bene vestiendo se, cum alii nudi sint, committitur abbatibus de Loco Dei, de Chalercio et de Bona Cumba, qui diligenter inquirant de iis, et si ita invenerint, abbatem ipsum in instanti deponant auctoritate Capituli generalis ; et quod inde fecerint, etc. 